**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 02.11.2018, ora 08.00 – 03.11.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 03.11.2018, ora 07.00**

**RÂURI**

**Debitele au fost, în general, staționare**, exceptând cursurile râurilor Vișeu și Iza, unde au fost în ușoară scădere.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe cursul superior al Arieșului, cursurile inferioare ale Mureșului și Begăi, cursul superior și mijlociu al Moldovei, cursul superior al Trotușului, cursurile mijlocii ale Siretului, Buzăului și Bistriței şi mai mici (10-30% din mediile multianuale lunare) pe râurile din bazinele hidrografice Lăpuș, Moravița, Bârlad, Jijia, pe unii afluenţi din bazinul superior al Argeşului (R. Doamnei, Vâlsan).

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi, în general, staționare**.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 02.11 – 03.11.2018 a fost în creştere, având valoarea de 2800 m3/s**, sub media multianuală a lunii noiembrie (4650 m3/s).

În aval de Porţile de Fier debitele au fost în creștere pe sectorul Gruia – Oltenița și în scădere ușoară pe sectorul Călărași – Tulcea.

**Debitul la intrarea în ţară (secţiunea Baziaş) va fi în creştere (3000 m3/s).**

În aval de Porţile de Fier debitele vor fi în creştere pe sectorul Gruia – Cernavodă şi în scădere ușoară pe sectorul Hârşova – Tulcea.

**2.** **Situaţia meteorologică în intervalul 02.11.2018, ora 09.00 –03.11.2018, ora 06.00**

**ÎN ŢARĂ**

În regiunile vestice, nord-vestice și centrale, precum în zonele deluroase și montane, valorile termice au continuat să caracterizeze o vreme deosebit de caldă, cu abateri pozitive față de mediile multianuale frecvent peste 10...11 grade, până la 12 grade în Maramureș. În aceste regiuni, cerul a fost variabil ziua și a avut unele înnorări spre seara și noaptea, dar numai cu totul izolat a plouat slab. În restul teritoriului, valorile termice s-au situat, în general, cu 3...5 grade peste normele perioadei, cerul a prezentat înnorări temporare și doar izolat s-au semnalat ploi slabe, în Muntenia și Oltenia. Vântul a suflat slab și moderat, cu unele intensificări la munte, în special pe crestele Carpaților Meridionali și ale Munților Banatului, iar la cote mai reduse și în Banat. Temperaturile maxime s-au încadrat între 14 grade la Darabani, Rădăuți, Suceava, Piatra-Neamț și Cotnari și 27 de grade la Gurahonț, iar la ora 06.00 se înregistrau valori termice cuprinse între 5 grade la Bechet și 20 de grade la Oravița.

***Observaţie:*** *de ieri dimineață, de la ora 06.00, au fost în vigoare 2 atenționări cod galben pentru fenomene meteorologice periculoase imediate, privind intensificările vântului, emise de SRPV Timișoara.*

**LA BUCUREŞTI**

Vremea a fost caldă pentru această dată. Cerul a fost temporar noros, iar vântul a suflat slab și moderat. Temperatura maximă a fost de 19 grade la Afumați și 20 de grade la Filaret și Băneasa, iar la ora 06.00 se înregistrau 11 grade la toate stațiile meteorologice.

**3. Prognoza meteorologică în intervalul 03.11.2018, ora 09.00 – 04.11.2018, ora 09.00**

**ÎN ŢARĂ**

Vremea va fi deosebit de caldă în vestul, nord-vestul și centrul țării, unde cerul va fi temporar noros și izolat se vor semnala ploi slabe. În restul teritoriului, pe fondul persistenței nebulozității de tip stratiform, valorile termice se vor situa cu puțin peste mediile multianuale, iar trecător și pe spații restrânse va burnița. Vântul va sufla slab și moderat, cu ușoare intensificări în sudul Banatului și pe crestele montane. Temperaturile maxime se vor încadra, în general, între 15 și 25 de grade, iar cele minime între 1...2 grade în estul Transilvaniei și 14...15 grade în Dealurile de Vest. Dimineața, dar mai ales noaptea, în zonele joase de relief, se va forma ceață.

**LA BUCUREŞTI**

Valorile termice vor fi ușor mai ridicate decât mediile multianuale. Cerul va avea înnorări, mai ales de tip stratiform dimineața și noaptea, iar în partea a doua a intervalului vor fi condiții de ceață. Vântul va sufla în general slab. Temperatura maximă se va situa în jurul valorii de 17 grade, iar cea minimă va fi de 6...8 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**Administrația Națională „Apele Române”** informează despre modificarea aspectului apei pârâului Strâmbu (apă de culoare neagră, urât mirositoare), semnalată la data de 02.11.2018, în amonte de acumularea Hagigadar, judeţul Suceava. În urma verificărilor efectuate de reprezentanţii S.G.A. Suceava, s-au constatat următoarele:

- la intrarea în acumularea Hagicadar, apa pârâului Strâmbu nu prezenta turbiditate, culoare neagră sau miros specific;

- în amonte la circa 300 m de acumulare a fost identificată o porţiune de râu cu turbiditate ridicată, creată în urma acţiunii de curăţare a albiei efectuată de un cetăţean cu proprietatea în vecinătate;

- la bazinul vidanjabil ce deserveşte cartierul Primăverii din localitatea Bulai, comuna Moara, judeţul Suceava, s-au observat urme de deversări de apă uzată cu aspect de apă fecaloid menajeră;

- nu s-a constatat mortalitate piscicolă.

Au fost recoltate probe de apă. Conform rezultatelor analizelor de laborator starea de calitate a pârâului Strâmbu se încadrează în clasa a II-a - a III-a.

S.G.A. Suceava va monitoriza în continuare fenomenul.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**G.N.M. C.J. Hunedoara şi A.P.M. Hunedoara** informează despre producerea unui incendiu, la data de 02.11.2018, ora 17.30, la un centru de colectare deşeuri reciclabile din municipiul Hunedoara, administrat de Casito Transimpex SRL. I.S.U. Hunedoara a intervenit cu două autospeciale pentru stingerea incendiului. Comisarii G.N.M. C.J. Hunedoara s-au deplasat la faţa locului. A.P.M. Hunedoara monitorizează zona prin staţia automată de monitorizare a calităţii aerului. Nu se cunoaşte cauza producerii incendiului.

**A.P.M. Caraș-Severin şi G.N.M. C.J. Caraș-Severin** informează despre producerea unei poluări cu pulberi în suspensie a aerului, începând cu data de 01.11.2018, ora 16.00, în zona localităţii Moldova Nouă, în urma antrenării în atmosferă, din cauza intensificării vântului, a particulelor de steril de pe suprafaţa iazurilor de decantare aflate în administrarea S.C. Moldomin S.A. Moldova Nouă. Reprezentanţii G.N.M. C.J. Caraş Severin şi A.P.M. Caraș-Severin monitorizează evoluţia fenomenului.

**Agenţia Naţională pentru Protecţia Mediului** informează că, din rezultatele analizelor efectuate pentru data de 01.11.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 01.11.2018-02.11.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE